Document ID: 32006R0323

ΚΑΝΟΝΙΣΜΌΣ (ΕΚ) αριθ. 323/2006 ΤΗΣ ΕΠΙΤΡΟΠΉΣ
της 23ης Φεβρουαρίου 2006
για παρέκκλιση από τον κανονισμό (ΕΚ) αριθ. 174/1999 όσον αφορά τη διάρκεια ισχύος των αδειών εξαγωγής με προκαθορισμό των ποσοστών επιστροφής στον τομέα του γάλακτος και των γαλακτοκομικών προϊόντων
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 1255/1999 του Συμβουλίου, της 17ης Μαΐου 1999, περί κοινής οργανώσεως αγοράς στον τομέα του γάλακτος και των γαλακτοκομικών προϊόντων (1), και ιδίως το άρθρο 31 παράγραφος 14,
Εκτιμώντας τα ακόλουθα:
(1)
Το άρθρο 6 του κανονισμού (ΕΚ) αριθ. 174/1999 της Επιτροπής, της 26ης Ιανουαρίου 1999, για τον καθορισμό των ειδικών λεπτομερειών εφαρμογής του κανονισμού (ΕΟΚ) αριθ. 804/68 του Συμβουλίου όσον αφορά τα πιστοποιητικά εξαγωγής και των επιστροφών κατά την εξαγωγή στον τομέα του γάλακτος και των γαλακτοκομικών προϊόντων (2), καθορίζει τη διάρκεια ισχύος των αδειών εξαγωγής.
(2)
Οι μειώσεις των τιμών παρεμβάσεως όσον αφορά το βούτυρο και τη σκόνη αποκορυφωμένου γάλακτος από 1ης Ιουλίου 2006 ενδέχεται να επηρεάσουν τη διαφορά μεταξύ των εν λόγω τιμών και των παγκόσμιων τιμών αγοράς.
(3)
Ως μέτρο προφύλαξης, προκειμένου να προστατευθεί ο κοινοτικός προϋπολογισμός από μη αναγκαίες δαπάνες και να αποφευχθεί μία κερδοσκοπική εφαρμογή του καθεστώτος επιστροφής κατά την εξαγωγή στον γαλακτοκομικό τομέα, η διάρκεια των αδειών εξαγωγής με προκαθορισμό των ποσοστών επιστροφής πρέπει να περιοριστεί μέχρι τις 30 Ιουνίου 2006.
(4)
Η επιτροπή διαχείρισης για το γάλα και τα γαλακτοκομικά προϊόντα, δεν γνωμοδότησε εντός των χρονικών ορίων που όρισε ο πρόεδρός της,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Κατά παρέκκλιση από το άρθρο 6 του κανονισμού (ΕΚ) αριθ. 174/1999, οι άδειες εξαγωγής με προκαθορισμό των ποσοστών επιστροφής όσον αφορά τα προϊόντα που αναφέρονται στα στοιχεία α) έως δ) του εν λόγω άρθρου, για τα οποία οι αιτήσεις υποβάλλονται από 1ης Μαρτίου 2006, θα ισχύουν μέχρι τις 30 Ιουνίου 2006.
Άρθρο 2
Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 23 Φεβρουαρίου 2006.

Labels: 3
17
15